ለባሕልና ኪነጥበብ ትኩረት መነፈጉ ለሠላም እጦቱ ዋነኛ ምክንያት መሆኑ ተገለጸ
 አዲስ አበባ፡- በአገሪቱ ባሕልና ኪነጥበብ ያላቸው ኃይል ትኩረት በመነፈጉ የአብሮ መኖር እሴት እንዲላላ፣ ዜጎች በማንነታቸው እንዲከፋፈሉ ብሎም ጎራ በመለየት የሠላም እጦት እንዲከሰት ዋነኛ ምክንያት እንደሆነ የአዲስ አበባ ከተማ አስተዳደር ባሕል፣ ኪነጥበብና ቱሪዝም ቢሮ ገለጸ።በቢሮው የኪነጥበብ ዘርፍ ምክትል ኃላፊ አቶ ሠርፀ ፍሬስብሀት ለአዲስ ዘመን ጋዜጣ እንደገለጹት፤ የባሕላዊ ክዋኔዎች በምንም መልኩ ከፖለቲካ ያለፉ ቢሆኑም የዚህ ዋጋ ታውቋል ወይ? የሚለው ግን አጠራጣሪ ነው። የሚታዩት ችግሮች ዘመናዊነትን መነሻ ያደረጉ ሲሆን፤ ይህም ዜጎችን ወደ ግላዊነት በመምራት የጠበቀ የነበረው አብሮ የመኖር መስተጋብር ቀስ በቀስ እየተሸረሸረ መጥቷል። ልሂቃን እንደሆኑ የሚናገሩ አካላት ብቅ በማለትም ዜጎች ራሳቸውን አብልጠው እንዲወዱ ሌሎችን ደግሞ በጥርጣሬ ዓይንና በልዩነት እንዲመለከቱ ይሰብካሉ። በዚህም ከፍተኛ የመንግሥት የትምህርት ተቋማት ተልዕኳቸውን ወደ ጎን በመተው የፍልሚያ አውድማ ሆነዋል። ለዚህም ተማሪዎች የሚታገቱበት ዘመን መምጣቱ ማሳያ ነው።አቶ ሠርፀ ፤ ትውፊቶች ላይ ያተኮሩ መሠረቶች ቢኖሩ ኖሮ በአሁኑ ወቅት በአገሪቱ የሚስተዋለው መከፋፈል እንደማይፈጠር አረጋግጠዋል። ‹‹ባሕልና ኪነጥበብ ለሕዝቦች ሠላምና አንድነት›› በሚል መሪ ሐሳብ በዛሬው ዕለት የሚካሄደው ዓውደ ጥናትም የሚስተዋሉትን ችግሮች መነሻ ያደረገና መፍትሔ የሚያመላክት እንደሚሆንም ይጠበቃል። መድረኩ ከጥር 22 እስከ 24 ድረስ የተለያዩ መርሐ ግብሮችን መነሻ በማድረግ የባሕልና የኪነጥበብ ፌስቲቫል ሲሆን፤ ወደ ቀደመው መልካም አስተሳሰብና ጥሩ የባሕል መሠረት ማምራት የሚቻልበትን አቅጣጫ አመላካች ሃሳቦችም የሚንሸራሸሩበት ይሆናል ብለዋል። የሚተቹ ጉዳዮች ካሉ
መንግሥት አመቺ መድረኮችን
መፍጠር ዜጎች ደግሞ
ሥነምግባር በተሞላበት መንገድ
ማንፀባረቅ እንደሚገባቸውም ያሳያል። አወዳሽ ብቻ ሳይሆን ተቺና ነቃሽ የሆነው ኪነጥበብ ሚናውን በአግባቡ እንዲወጣ ዕድል የሚሰጡ አስተሳሰቦች ይታወቁ በሚል የሚደረግ የውይይት መድረክ ሲሆን፤ የሚቀርቡት የጥናት ወረቀቶችም በዚህ ቅኝት ውስጥ ያጠነጠኑ ይሆናሉ። በሥነጥበብና በባሕል ፖለቲካን በመሻገር ለማህበረሰቡ በጎ ተግባራት የተከናወኑበት ወቅት እንደነበር አስታውሰዋል። በደርግ ዘመነ መንግሥት ወቅት ከአውሮፓ መንግሥታት ጋር የተቋረጠ ከሶቪየት ሕብረት ጋር ብቻ የተቆራኘ በሩን ዝግ ያደረገ መንግሥት በ 1977 ዓ.ም አገሪቱን ድርቅ ሲመታት ‹‹ሕዝብ ለሕዝብ ትርዒት›› ይዞ ሲሄድ ፍጹም ጠላት ከነበረችው አገረ አሜሪካን ጨምሮ 48 አገራት በራቸውን ክፍት አድርገው ነበር። በወቅቱ ኢትዮጵያ በጥበቧ በሁሉም አገራት ዘንድ በመደነቋ ታላላቅ የዓለም መገናኛ ብዙሃን ሽፋን ሊሰጡት ችለዋል። ይህም ልዩነትን መሻገር የሚችል እምቅ ባሕል ባለቤት እንደሆነች ማሳያ እንደሆነ ተናግረዋል።ውይይቱ የተለያዩ ባለድርሻ
አካላትና የሕዝባዊ አደረጃጀት ተወካዮች ተሳታፊ የሚሆኑበት ሲሆን፤ በቀጣይነትም የተገኘው ውጤት መመዘን በሚያስችል መልኩ የግንኙነት ሰንሰለት የሚፈጥርና ለችግሮች መቃለል ትልቅ ፋይዳ የሚኖረው መድረክ እንደሚሆን አመላክተዋል። ለሦስት ቀናት የሚቆየው ፌስቲቫል ባሕሉን የሚያውቅ፣ አገሩን የሚወድና አገር ግንባታ ላይ የሚያተኩር ትውልድ በማነጽ ረገድ የሚኖረው ፋይዳም የጎላ እንደሆነ አቶ ሠርፀ ገልፀጸዋል። ተማሪዎች ከዚህ ቀደም ከቀለም ትምህርት ባሻገር በተለያዩ ክበባት ታቅፈው ይንቀሳቀሱ እንደነበር አስታውሰው፤ በዚህም ማህበራዊ ኃላፊነት የሚሰማቸውና ባበረከቷቸው ዘመን ተሻጋሪ ሥራዎቻቸው የሚወደሱ ሥመጥሮች መፍራታቸውን ተናግረዋል። በአሁኑ ወቅት ግን ክበባቱ መዳከማቸው አንዳንዶቹም መክሰማቸው በጥናት በመረጋገጡ በፌስቲቫሉ ቁጭት የሚፈጥሩ ሥራዎችና ዜጎች ከብሔር አስተሳሰብ ወጥተው የአገራቸውን ባሕል እንዲያውቁ በር የሚከፍት እንደሚሆን አመላክተዋል።አዲስ ዘመን ጥር 20/2012ፍዮሪ ተወልደ